

**GODIŠNJI IZVJEŠTAJ  
O IZVRŠENJU FINANCIJSKOG PLANA   
ZA 2024.**

19. ožujka 2025.

U skladu s odredbama čl. 86. sta. 3. Zakona o proračunu (NN 144/21), čl. 52. st. 7. Pravilnika o polugodišnjem i godišnjem izvještaju o izvršenju proračuna i financijskog plana (NN 85/23), Uputom Ministarstva znanosti, obrazovanja i mladih (u daljnjem tekstu: MZOM) i čl. 12. Statuta Instituta za javne financije (u daljem tekstu: IJF Instituta) podnosimo Upravnom vijeću na donošenje sljedeći

# Prijedlog godišnjeg izvještaja o izvršenju Financijskog plana za 2024. godinu

koji sesastoji se od sljedećih dijelova:

**I. OPĆI DIO**

SAŽETAK Računa prihoda i rashoda i Računa financiranja

1. Račun prihoda i rashoda
   1. Izvještaj o prihodima i rashodima prema ekonomskoj klasifikaciji
   2. Izvještaj o prihodima i rashodima prema izvorima financiranja
   3. Izvještaj o rashodima prema funkcijskoj klasifikaciji
2. Račun financiranja
   1. Izvještaj računa financiranja prema ekonomskoj klasifikaciji
   2. Izvještaj računa financiranja prema izvorima financiranja

**II. POSEBNI DIO – Izvještaj po programskoj klasifikaciji**

**III. OBRAZLOŽENJE**

* 1. **Obrazloženje općeg dijela** izvještaja o izvršenju financijskog plana (obrazloženje ostvarenja prihoda i rashoda, primitaka i izdataka i obrazloženje prijenosa sredstava iz prethodne godine i prijenosa sredstava u sljedeću godinu, kao i podaci o stanju novčanih sredstava na računima proračunskog korisnika na početku i na kraju proračunske godine)
  2. **Obrazloženje posebnog dijela** izvještaja o izvršenju financijskog plana (obrazloženje izvršenja programa koje se daje kroz obrazloženje izvršenja aktivnosti i projekata zajedno s ciljevima koji su ostvareni provedbom programa i pokazateljima uspješnosti realizacije tih ciljeva koji se sastoje od pokazatelja učinka i pokazatelja rezultata)

**IV. POSEBNI IZVJEŠTAJI**

* Izvještaj o zaduživanju na domaćem i stranom tržištu novca i kapitala
* Izvještaj o korištenju sredstava fondova Europske unije
* Izvještaj o danim zajmovima i potraživanjima po danim zajmovima i
* Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova.

Obzirom da I. i II. dio izvještaja čine propisani obrasci, u nastavku se daje Obrazloženje općeg dijela izvještaja o izvršenju Financijskog plana IJF-a za 2024., a potom i Obrazloženje posebnog dijela izvještaja o izvršenju Financijskog plana IJF-a za 2024.

## III.1. OBRAZLOŽENJE OPĆEG DIJELA IZVJEŠTAJA O GODIŠNJEM IZVRŠENJU FINANCIJSKOG PLANA IJF-a ZA 2024.

Obrazloženje Izvještaja o godišnjem izvršenju financijskog plana IJF-a za 2024. temelji se na podacima iz financijskog plana IJF-a za 2024. godinu usvojenog na sjednici Upravnog vijeća Instituta održanoj 19. prosinca 2023. te Izmjenama i dopunama Financijskog plana za 2024., usvojenima na sjednicama Upravnog vijeća od 14. lipnja 2024. i 4. prosinca 2024.

**Planirani prihodi i primici 2024.**

U skladu s Izmjenama i dopunama Financijskog plana iz prosinca 2024., IJF je planirao ukupne prihode i primitke u iznosu od 2.205.637 €, od čega 35,4% čine prihodi od nadležnog MZOM-a (780.675 €, izvor 11), 53,9% prihodi od prodaje proizvoda i usluga na tržištu odnosno od vlastite djelatnosti (1.188.480 €, izvor 31), 4,5% prihodi od ostalih pomoći odnosno projekata za Hrvatsku zakladu za znanost (dalje: HRZZ; 99.660 €, izvor 52), 3,3% pomoći iz Nacionalnog programa oporavka i otpornosti (dalje: NPOO) za tri interna projekta (72.942 €, izvor 581), 1,7% prihodi od prodaje financijske imovine (38.319 €, izvor 43), te 1,2% donacije iz inozemstva za provedbu projekta R2G4P (25.561 €, izvor 61).

**Izvršenje prihoda i primitaka za 2024.**

U Tablici 1. prikazano je izvršenje prihoda i primitaka IJF-a u 2024. po svim izvorima financiranja (sivi stupac) u odnosu na isto razdoblje u 2023., te u odnosu na planirane vrijednosti za 2024. godinu (indeksi) kao i udjeli u ukupno planiranim i izvršenim prihodima i primicima.

*Tablica 1. Prihodi i primici po izvorima financiranja 1-12/2024*



Ukupni prihodi ostvareni su u iznosu od 2.082.883,33 € (indeks 117,5 u odnosu na 2023.; 94,4% u odnosu na plan). Prihodi iz proračuna iznose 750.416,30 € (indeks 142,0 u odnosu na 2023.; 96,1% u odnosu na plan), što je činilo 36% ukupnih prihoda IJF-a. Prihodi od prodaje proizvoda i usluga ostvareni su u iznosu od 1.098.227,77 € (indeks 112,1 u odnosu na 2023.; 92,4% u odnosu na plan), i u ukupnim prihodima IJF-a činili su 52,7%. Prijenosi sredstava za projekte HRZZ-a iznosili su 99.659,94 € (indeks ostvarenja 197,1 u odnosu na 2023.; 100% u odnosu na plan) i u ukupnim prihodima IJF-a činili su 4,8%. Sredstvima iz NPOO-a ostvareno je 72.937,00 € (100% u odnosu na plan) i u ukupnim prihodima činili su 3,5%. Donacijama od međunarodnih organizacija ostvareno je 20.078,06 € (indeks 42,2 u odnosu na 2023.; 78,5% u odnosu na plan), i u ukupnim prihodima IJF-a činili su 1,0%. Namjenskim prihodima od prodaje financijske imovine ostvareno je 38.310,37 €, a u ukupnim prihodima sudjeluju s 1,8%. Pomoćima EU-a ostvareno je 3.244,36 € (indeks 2,0% u odnosu na 2023.), te u ukupnim prihodima IJF-a čine 0,2%.

**Planirani rashodi i izdaci 2024.**

Iz Tablice 2. vidljivo je kako je IJF planirao ukupne rashode i izdatke u 2024. u iznosu od 2.189.261 €, od čega iz proračunskih izvora 780.675 € (odnosno 35,7% ukupno planiranih rashoda i izdataka), iz vlastitih prihoda 1.260.274 € (57,6% ukupno planiranih rashoda i izdataka), iz sredstava EU projekata 14.457 € (0,7% ukupno planiranih rashoda i izdataka), iz sredstava ostalih pomoći odnosno za projekte HRZZ-a 48.828 € (2,2% ukupno planiranih rashoda i izdataka), sredstava iz NPOO-a 59.466 € (2,7% ukupno planiranih rashoda i izdataka) te donacijama iz inozemstva (*Center for Study of Democracy*) 25.561 € (1,2% ukupno planiranih rashoda i izdataka).

**Izvršenje rashoda i izdataka za 2024.**

U Tablici 2. prikazano je izvršenje rashoda i izdataka IJF-a *po izvorima financiranja* u 2024. (sivi stupac), u odnosu na izvršenje u 2023. i u odnosu na plan za 2024. (indeksi), te udjeli u ukupno planiranim i u ukupno izvršenim rashodima i izdacima.

Vidljivo je da su ukupni rashodi i izdaci izvršeni u iznosu od 1.845.296,15 € (indeks od 124,6 u odnosu na 2023.; 84,3% u odnosu na plan za 2024.).

U strukturi rashoda i izdataka po izvorima financiranja, proračunski rashodi (izvor 11) ostvareni su u iznosu od 750.416,30 € (indeks 142,0 u odnosu na 2023.; 96,1% u odnosu na plan za 2024.). Rashodi vlastite djelatnosti ostvareni su u iznosu od 1.033.951,47 € (indeks 128,4 u odnosu na 2023.; 82% u odnosu na plan). Sredstvima EU pomoći ostvareno je 1.950,07 € rashoda i izdataka (indeks 5,6 u odnosu na 2023.; 13,5% u odnosu na plan). Sredstvima ostalih pomoći (za HRZZ projekte) ostvareno je 44.383,59 € (indeks 68,7 u odnosu na 2023.; 90,9% u odnosu na plan). Sredstvima NPOO-a (Mehanizma oporavka i otpornosti) ostvareno je 13.972,58 € (23,5% u odnosu na plan), a donacijama iz inozemstva 622,14 € (indeks 1,3 u odnosu na 2023.; 2,4% u odnosu na plan).

*Tablica 2. Rashodi i izdaci po izvorima financiranja 1. – 12. 2024.*



Udio ostvarenih rashoda i izdataka u ukupnim rashodima i izdacima IJF-a koncem 2024. po izvorima financiranja je: vlastiti izvori financiranja 56,0%, proračunski izvori 40,7%, ostale pomoći (HRZZ) 2,4%, sredstva NPOO-a 0,8% te pomoći EU-a 0,1%.

*Izvršenje rashoda i izdataka IJF-a po ekonomskoj klasifikaciji.* U Tablici 3. prikazana je struktura rashoda i izdataka po ekonomskoj klasifikaciji u 2024. U odnosu na 2023. indeks rasta iskazali su: (1) rashodi za zaposlene 136,5 što je u skladu s novom Uredbom o plaćama u državnom i javnom sektoru (u primjeni od 1. ožujka 2024.) te planom zapošljavanja iz Ugovora o programskom financiranju IJF-a (dalje u tekstu: Programski ugovor) za razdoblje 2024. – 2027., (2) materijalni rashodi 106,7, (3) financijski rashodi 110,4 i (4) rashodi za nabavu proizvedene dugotrajne imovine 147,6.

U izvršenju rashoda i izdataka u 2024. najveći udio imali su rashodi za zaposlene (48%) i materijalni rashodi (47,2%), a potom slijede naknade za stipendije i školarine (školarine 3,5%), rashodi za nabavu dugotrajne imovine (1,2%) te financijski rashodi (0,1%).

*Tablica 3. Struktura rashoda i izdataka 1. – 12. 2024.*

Ukupni rashodi i izdaci IJF-a za 2024. ostvareni su u iznosu od 1.845.296,15 € (84,3% u odnosu na plan za 2024.). Ostvarenje rashoda po ekonomskoj klasifikaciji u odnosu na plan za 2024. kretalo se u rasponu od 27,6 % za nabavu neproizvedene dugotrajne imovine do 95,1% za stipendije i školarine.

**Planirani i izvršeni prijenos sredstava iz prethodnog razdoblja u sljedeće razdoblje**

Prenesena neutrošena sredstva koncem 2023. uvrštena su u Izmjene i dopune Financijskog plana IJF-a za 2024. u iznosu od 816.528,48 €, a činili su ih viškovi od: vlastitih sredstava (668.903,09 €; izvor 31), neutrošenih sredstava za EU projekt PRESILIENT (142.457,45 €; izvor 51) te viškovi sredstava HRZZ-a (5.167,94 €; izvor 52).

U Tablici 4. vidljivo je dakoncem 2024. ukupna neutrošena sredstva IJF-a (viškovi) za prijenos u 2025. iznose **1.279.513,29 €.** Sastojese od viškova od: (1) vlastitih sredstava (699.614,08 €; izvor 31), (2) namjenskih sredstava od prodaje financijske imovine (301.727,13 €; izvor 43), (3) sredstava za EU projekta PRESILIENT (143.751,74 €; izvor 51), (4) ostalih pomoći za projekte HRZZ-a (56.000 €; izvor 52), (5) donacija za projekt R2G4P (19.455,92 €; izvor 61) te (6) neutrošenih sredstava za NPOO (58.964,42 €; izvor 581).

Pozitivna razlika (višak) između prihoda i rashoda ostvarenih u 2024. po gotovinskom načelu iznosi 237.587,18 €. Višak prihoda uvećan za primitke od prodaje financijske imovine (263.416,76 €) i prenesena sredstva koncem 2023. (816.528,48 €), čini ukupne ostvarene prihode i primitke u iznosu 1.317.532,42 €. No, nakon umanjenja za 38.019,13 € (za plaćanje godišnje obveze poreza na dobit za 2023., akontacije dobiti u 2024., te povrate neutrošenih sredstava za projekte HRZZ-a), na žiro-računu preostaje iznos **od 1.279.513,29 € raspoloživih sredstava za provedbu aktivnosti u 2025.**

Planirana neutrošena sredstava za prijenos u 2025. iznosila su 1.096,320 €, a ostvarena su u iznosu od 1.279.513,29 € (indeks 116,7).

*Tablica 4. Neto financiranje i prijenos viška sredstava u 2025.*



Prenesenim neutrošenim sredstava podmirivat će se obveze za: predfinanciranje materijalnih rashoda iz Programskog ugovora IJF-a, provedbu ugovorenih EU projekata, NPOO projekte, projekte HRZZ-a kao i sve obveze vezane za rashode obavljanja vlastite djelatnosti (obveze za zaposlene, materijalne rashode, financijske rashode, obveze za isplate stipendija i plaćanja školarina na poslijediplomskim studijima, obveze za nabavu dugotrajne nefinancijske imovine te plaćanje obveza za PDV i porez na dobit).

**Stanje novčanih sredstava na početku i kraju razdoblja**

Početno stanje novčanih sredstava na transakcijskom računu IJF-a (HR24840081100661775) na dan 1. siječnja 2024. iznosilo je 816.528,48 €.

Prema posljednjem izvatku poslovne banke broj 237 (od 31. prosinca 2024.), zaključno stanje novčanih sredstava IJF-a na dan 31. prosinca 2024. iznosilo je 1.279.513,29 € i usklađeno je s evidencijama u Državnom proračunu (unosima putem evidencijskih temeljnica).

III.2. OBRAZLOŽENJE POSEBNOG DIJELA IZVRŠENJA FINANCIJSKOG PLANA  
IJF-a ZA 2024.   
**(Izvještaj po programskoj klasifikaciji)**

U skladu s financijskim planom i izmjenama i dopunama iz 2024., u IJF-u su se provodile sljedeće proračunske aktivnosti:

a622150 – programsko financiranje javnih instituta

a622151 – programsko financiranje javnih instituta – iz evidencijskih prihoda

a622152 – programsko financiranje javnih instituta – iz strukturnih i investicijskih fondova EU-a

a622153 – samostalna djelatnost javnih instituta – iz evidencijskih prihoda.

U nastavku su opisana pojašnjenja posebnog dijela izvršenja financijskog plana za 2024. po svim proračunskim aktivnostima uz navođenje prihoda i rashoda po izvorima financiranja, prikaz ostvarenih vrijednosti rashoda na četvrtoj razini računskog plana te prikaz ostvarenih vrijednosti u odnosu na izmjene i dopune financijskog plana od 4. prosinca 2024. (iskazano na drugoj razini računskog plana).

Pri tome su u 2024. prenesena neutrošena sredstva iz 2023. uvrštena u obje izmjene i dopune Financijskog plana IJF-a za 2024. u ukupnom iznosu od 816.528,48 €, a činili su ih viškovi od: vlastitih sredstava (668.903,09 €; izvor 31), neutrošena sredstava za EU projekt PRESILIENT (142.457,45 €; izvor 51) i viškovi sredstava HRZZ-a (5.167,94 €; izvor 52).

**Programsko financiranje javnih Instituta (a622150)** financira se iz izvora 11 – opći prihodi i primici (proračunska sredstva) i u skladu s Programskim ugovorom sklopljenim s MZOM-om krajem prosinca 2023. Programsko financiranje IJF-a planirano je u skladu s Uredbom o programskom financiranju javnih instituta i potpisanim Programskim ugovorom za razdoblje 2024. – 2027. te Prijedlogom plana razvojne i izvedbene komponente IJF-a, Planom napredovanja zaposlenika i Planom zapošljavanja. Izmjenama i dopunama Financijskog plana iz 2024. godine, prihodi i rashodi za ovu aktivnost planirani su u ukupnom iznosu od 780.675 €, a ostvareni su u iznosu od 750.416,30 € (96,12%). Za isplate plaća i doprinosa na plaće 17 zaposlenika, ostalih rashoda zaposlenika temeljem prava prema kolektivnom ugovoru i naknada troškova zaposlenima za prijevoz, s računa Državne riznice isplaćeno je 682.919,18 € dok je na žiro-račun IJF-a refundirano 1.118,60 €. Za sve ostale troškove provedbe Programskog ugovora tijekom 2024., na račun IJF-a doznačeno je 66.388,52 € od čega za troškove osnovne komponente 57.800 € i 8.588,52 € za rashode izvedbene komponente. U odnosu na plan, za materijalne rashode utrošeno je 65.382,09 € (89,3%), financijske rashode 293,25 € (97,75%) i za nabavu knjiga 713,18 € (11,89 %).

**Programsko financiranje javnih Instituta – iz evidencijskih prihoda (a622151)** financira se iz izvora 31 (vlastiti prihodi). U skladu s Programskim ugovorom, IJF je u razdoblju 2024. – 2027. planirao zaposliti 7 znanstvenika na teret vlastitih izvora financiranja. Tijekom 2024. u okviru ove aktivnosti evidentirana su sredstva za plaće troje nezaposlenih asistenta u iznosu 61.250 €, materijalne rashode 8.500 € i školarine (doktorski studij) na Ekonomskom fakultetu u Zagrebu i Rijeci 27.750 €. U 2024. utrošeno je ukupno 73.966,38 € (75,86% u odnosu na plan), od čega za plaće 47.585,07 € (77,69% u odnosu na plan), materijalne rashode 1.943,73 € (22,87% u odnosu na plan) te za školarine 24.437,58 € (88,06% u odnosu na plan).

**Programsko financiranje javnih Instituta – iz strukturnih i investicijskih fondova EU-a (a622152)**  nova je aktivnost u 2024. i njome su planirana sredstva za provedbu tri istraživačka projekta financirana iz NPOO-a (NPOO 2021. –2026.). U skladu s provedenim internim natječajem u IJF-u, u razdoblju 2024. –2027. financirat će se tri projekta: (1) *Strateško umrežavanje i inovativnost kao odrednice poslovne uspješnosti malih i srednjih poduzeća: mogućnosti primjene iskustva privatnih poduzeća u ekonomici javnog sektora* (voditelj dr. sc. Bojan Morić Milovanović, vrijednost projekta 37.632 €), (2) *Socijalna zaštita, oporezivanje i društveno blagostanje u Hrvatskoj* (voditelj dr. sc. Slavko Bezeredi, vrijednost projekta 62.725 €) i (3) *Efikasnost javnih usluga na lokalnim razinama vlastiti – definicije, mjerenja i analize* (voditeljica dr. sc. Mihaela Bronić, vrijednost projekta 37.632 €). Projekti su započeli u siječnju 2024., a tijekom iste godine doznačene su dvije rate (za provedbu aktivnosti za 2024. i 2025.), u ukupnom iznosu od 72.937,00 €.

Za provedbu ovih višegodišnjih projekata u 2024. utrošeno je ukupno 13.972,58 € (23,50% u odnosu na plan). Za materijalne rashode utrošeno je 11.308,20 € (21,97% u odnosu na plan) i za nabavu dugotrajne imovine (računalne opreme i knjiga) 2.664,38 € (33,30% u odnosu na plan). Neutrošena sredstva iz ovog izvora prenose se u 2025. u iznosu od 58.964,42 €.

**Samostalna djelatnost javnih Instituta – iz evidencijskih prihoda (a622153)** financira se iz više izvora financiranja. Rashodi provedbe ove aktivnosti za 2024. po svim izvorima financiranja planirani su u iznosu od 1.251.620 €, a ostvareni su u iznosu 1.006.940,89 € (indeks 80,45%). U strukturi prevladavaju vlastiti prihodi (**izvor 31**) s udjelom od 95,4% u rashodima za 2024., potom slijede ostale pomoći – sredstva HRZZ-a (4,4%; **izvor 52**), pomoći EU 0,02% (**izvor** **51**) te donacije (**izvor 61**). Slijedi pregled po izvorima financiranja:

Koncem 2023., **iz izvora 31 – vlastiti izvori financiranja** za provedbu ove aktivnosti preneseno je 668.903,09 €. U 2024. izmjenama i dopunama financijskog plana vlastiti prihodi planirani su u iznosu od 1.188.480 € i rashodi u iznosu od 1.162.774 €. Ukupni prihodi vlastite djelatnosti IJF-a u 2024. ostvareni su u iznosu od 1.098.237,30 € (92,41% u odnosu na plan), a rashodi u iznosu od 959.985,09 € (82,56% u odnosu na plan). Sastoje se od rashoda za zaposlene u iznosu od 158.805,88 € (78,89 u odnosu na plan), materijalnih rashoda u iznosu od 780.369,48 € (83,06% u odnosu na plan), financijskih rashoda u iznosu od 1.658,96 € (55,30% u odnosu na plan), rashoda za nabavu licenci 620,80 € (27,59% u odnosu na plan) i rashoda za nabavu dugotrajne imovine u iznosu od 18.529,97 € (110,63% u odnosu na plan). Detaljnije informacije o provedbi znanstveno-istraživačke i izdavačke djelatnosti te projektima koji su se izvodili u IJF-u tijekom 2024. dostupno je na [mrežnoj stranici Instituta](https://www.ijf.hr/hr/o-institutu/dokumenti---izvjestaji/poslovna-izvjesca/). Neutrošeni iznos vlastitih sredstava koji se prenosi u 2025. godinu iznosi 699.614,08 €, s time da je u tom iznosu sadržan i iznos od 6.884,44 € PDV-a po gotovinskom obračunu (isplaćen u siječnju 2025.), pa je realni iznos za prijenos u 2025. zapravo 692.729,64 €.

**Iz izvora 51 – pomoći EU** – planirana je provedba četverogodišnjeg projekta *Post-pandemic resilient communities: is the informal economy a reservoir for the next generation of digitalized and green businesses in the Global South?* (PRESILIENT) koji se financira iz HORIZON-MSCA-2021 Doctoral Networks – Industrial Doctorates (tzv*.* Marie Curie Program). U projektu sudjeluje 14 partnera iz Europe (od kojih je 7 neakademskih) i 15 povezanih partnera smještenih u Africi, Aziji, Pacifiku i Latinskoj Americi posvećenih pružanju međuregionalne obuke o sivoj ekonomiji zemalja „juga“, a kojima je cilj izmjeriti, utvrditi i pronaći održive alternative sivoj ekonomiji. Projekt traje od ožujka 2023. do veljače 2027.

Iz 2023. godine preneseno je i 142.457,45 € pomoći EU-a. Također, tijekom 2024. ostvaren je i prihod od 3.244,36 € u svrhu konačne isplate za BFORE projekta naručitelja Katholieke Universitat iz Kluevena (Belgija). Istovremeno je utrošeno tek 1.950,07 € materijalnih rashoda za PRESILIENT projekt, pa se ostatak sredstava EU pomoći od 143.751,74 € prenosi u 2025.

Tijekom 2024. završeni su sljedeći četverogodišnji projekti za HRZZ koji su bili financirani **iz izvora 52 – ostale pomoći**: *Utjecaj poreza i socijalnih naknada na raspodjelu dohotka i ekonomsku efikasnost* (ITBIDEE;voditelj dr. sc. Ivice Urbana, siječanj 2020.– lipanj 2024.) te *Isplati li se transparentnost? Politički i socioekonomski učinci transparentnosti proračuna lokalnih jedinica u Hrvatskoj* (IMPACTBT; voditeljica dr. sc. Mihaele Bronić). Osim ova dva projekta, u svibnju 2024. ugovoreno je i financiranje stipendija iz natječaja „Program mobilnosti – odlazna mobilnost viših asistenata“ kojima se financira poslijedoktorsko znanstveno usavršavanja dviju viših asistentica u Luksemburgu i Mariboru u trajanju od 24 mjeseca i u ukupnom iznosu od 96.000 €.

U 2024. preneseno je 5.167,94 € neutrošenih sredstava iz 2023. za HRZZ istraživačke projekte. U 2024. doznačena su preostala sredstva za HRZZ istraživačke projekte u iznosu 3.659,94 € te sredstva za provedbu programa mobilnosti u iznosu od 96.000 €. Za rashode zaposlenika utrošeno je 2.955,16 € (100% u odnosu na plan), materijalne rashode 1.428,43 € (24,32% u odnosu na plan) i stipendije dvije znanstvenice u iznosu od 40.000,00 €, a HRZZ-u su vraćena neutrošena sredstva za četverogodišnje projekte u iznosu od 4.444,29 €. Preostala sredstva HRZZ-a za stipendiranje poslijedoktorskog usavršavanja u inozemstvu prenose se u 2025. u iznosu od 56.000,00 €

**Iz izvora 61 – donacije,** u 2024.ostvareni su prihodi od Center for Study of Democracy iz Sofije (nositelj projekta) temeljem konačne isplate za provedbu R2G4P projekta koja se odnosi na razdoblje 6. –12. 2023. u iznosu od 20.078,06 €. Rashodi projekta prvotno su financirani vlastitim sredstvima, da bi se ta vlastita sredstva refundirala nakon obavljene revizije i konačnog odobrenja od strane fonda EEA & Norway Grant Fund for Regional Cooperation. Tijekom 2024. utrošeno je 622,14 € za materijalne rashoda ovog projekta, a preostali iznos od 19.455,92 € prenosi se u 2025. godinu.

Zaključno spomenimo da je u 2024. za provedbu a622150-programsko financiranje (iz proračunskih izvora) utrošeno 750.416,30 € (40,7% u odnosu na ukupne rashode i izdatke), za a622151-programsko financiranje iz evidencijskih prihoda (vlastitih) 73.966,38 € (4,0%), za a622152-programsko financiranje – iz strukturnih fondova (NPOO) 13.972,58 € (0,8%) i za a622153-samostalnu djelatnost iz evidencijskih prihoda 1.006.940,89 € (54,5 % od ukupnih rashoda i izdataka).

**Ostvarenje programskih ciljeva**

*Broj znanstvenih radova objavljenih u časopisima uvedenim u bazu SCOPUS i WoS.* U planskom razdoblju programskog financiranja za 2024. godinu polazna i ciljana vrijednost broja znanstvenih radova objavljenih u časopisima uvedenim u bazu SCOPUS i WoS, kao i međunarodno recenziranim zbornicima za društvene i humanističke znanosti te umjetničko područje, iznosila je 17 radova godišnje (prosjek prethodne 3 godine). U 2024. godini objavljeno je 15 radova, odnosno dva manje u odnosu na ciljanu vrijednost kao i u odnosu na prethodna dva promatrana razdoblja (17 radova u 2023. i 2022.). Međutim, riječ je o posljedici dužih postupaka recenzije te dužih vremenskih razdoblja od predaje radova do prihvaćanja i njihove objave u odabranim publikacijama. Sklapanjem novog Programskog ugovora izmijenjena je i metodologija navedenog pokazatelja (promatra se ukupna vrijednost objavljenih radova u posljednje 4 godine), tako da navedeni pokazatelj iznosi 67 radova u 2023. godini te 63 rada u 2024. godini, pri čemu ciljana vrijednost za 2024. godinu iznosi 57 radova. Drugim riječima, ovisno o korištenoj metodologiji za 2024., navedeni pokazatelj ukazuje ili na blagi pad znanstvene produktivnosti za dva rada (ako se mjeri kao trogodišnji prosjek), ili s druge strane na povećanje znanstvene produktivnosti iznad planiranih vrijednosti za 6 radova (ako se promatra kao četverogodišnji prosjek).

*Zaposleni na teret namjenskih i vlastitih sredstava***.** U lJF-u su u četverogodišnjem razdoblju od 2020. do 2023. godine na teret namjenskih i vlastitih sredstava radila tri znanstvenika/istraživača te je to ujedno bila polazna i ciljana vrijednost ovog pokazatelja za 2024. No, ostvarena vrijednost ovog pokazatelja u 2024. godini iznosila je 7, dok je za četverogodišnje razdoblje od 2021. do 2024. iznosila 9. Iz toga je razvidno ostvarenje zadanog cilja tj. pokazatelja za promatrano razdoblje programskog financiranja.

*Jačanje ljudskih potencijala stručnih službi*. U području jačanja ljudskih potencijala stručnih službi, polazna i ciljana vrijednost bila je jedna pohađana edukacija u svrhu jačanja potencijala stručnih službi za 2024. Ostvareni rezultat navedenog pokazatelja iznosi tri, čime je ostvaren cilj za 2024., te je potvrđena strateška intencija Instituta za kontinuiranim jačanje kapaciteta stručnih službi.

*Broj provedenih mjera i uvedenih alata za poticanje politike otvorene znanosti*. Polazna i ciljana vrijednost ovog pokazatelja u 2024. godini iznosila je 4 , pri čemu je i ostvarena navedena vrijednost. Cilj Instituta je što više poticati objavljivanje znanstvenih radova u otvorenom pristupu, pri čemu je i uveden digitalni repozitorij u koji se u otvorenom pristupu pohranjuju disertacije, pre-print radovi, znanstveni i stručni radovi, podaci istraživanja, knjige, rezultati znanstvenih istraživanja, itd.

*Broj aktivnosti popularizacije znanosti i umjetnosti*. Polazna i ciljana vrijednost broja aktivnosti popularizacije znanosti i umjetnosti u 2024. iznosila je 4, pri čemu je u 2024. ostvarena vrijednost iznosila 5 aktivnosti. Institut ulaže značajne napore u provođenje aktivnosti popularizacije znanosti i umjetnosti, kao što su objave institutskih publikacija (*Osvrti i Newsletter*), diseminacija institutskih aktivnosti na društvenim mrežama, prezentacije znanstvenih radova objavljenih u institutskom časopisu *Public Sector Economics*, sudjelovanje u različitim medijima (TV, radio, novine), te kroz sudjelovanje i organiziranje događanja za mlade s ciljem popularizacije znanosti (Dan otvorenih vrata za mlade s ciljem popularizacije društvenih znanosti).

*Unaprjeđenje pružanja znanstvenih, istraživačkih ili tehnoloških usluga na slobodnom tržištu*. U okviru posebnog cilja unaprjeđenja pružanja znanstvenih, istraživačkih ili tehnoloških usluga na slobodnom tržištu, polazna i ciljana vrijednost broja ugovorenih projekata za pružanje usluga gospodarstvu i javnim tijelima u razvoju kulture i obrazovanja iznosila je dva projekta godišnje (trogodišnji prosjek). Ostvarena vrijednost u 2024. iznosila je 4, čime je ostvaren i premašen navedeni cilj. Također, promatra li se nova metodologija (ukupna vrijednost broja projekata u posljednje četiri godine) prema novosklopljenom Programskom ugovoru, ciljana vrijednost iznosila je 12 (dvanaest) projekata u 2024. godini. Realizirano je 18 (osamnaest) projekata, iz čega je razvidna strateška orijentacija Instituta kao centra izvrsnosti pružanja znanstvene i stručne potpore gospodarstvu i javnim tijelima RH.

*Jačanje interdisciplinarnosti znanstvenog rada*. IJF je u procesu izrade dvihe znanstvene knjige – monografije, čime će se do kraja programskog financiranja ispuniti pokazatelj posebnog cilja jačanja interdisciplinarnosti znanstvenog rada (ciljana vrijednost 1).

## IV. POSEBNI IZVJEŠTAJI

**Izvještaj o zaduživanju na domaćem i stranom tržištu novca i kapitala**Tijekom 2024. IJF se nije zaduživao na domaćem i stranom tržištu novca i kapitala.

**Izvještaj o korištenju sredstava fondova Europske unije**

Ovaj izvještaj detaljno je opisan u dijelu III.2. Obrazloženje posebnog dijela izvještaja o izvršenju financijskog plana – za aktivnost A622153 – Samostalna djelatnost instituta – iz evidencijskih prihoda (izvor 51 – Pomoći EU) i za aktivnost A622152 – Programsko financiranje javnih instituta - iz strukturnih i investicijskih fondova EU (izvor 581 – Mehanizam za oporavak i otpornost).

**Izvještaj o danim zajmovima i potraživanja po danim zajmovima**Tijekom 2024. IJF nije davao zajmove niti potraživao za kamate po danim zajmovima.

**Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova**

Iz Tablice 5. vidljivo je da na dan 31. 12. 2024. IJF nema dospjelih potraživanja i dospjelih obveza, niti potencijalnih obveza po sudskom sporovima.

*Tablica 5. Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova (u eurima)*

|  |  |  |
| --- | --- | --- |
|  | **Stanje na dan 1.1.2024.** | **Stanje na dan: 31.12.2024.** |
| Ukupne obveze | 82.947,54 | 129.429,60 |
| Dospjele obveze | 0,00 | 0,00 |
| Stanje potraživanja | 34.210,63 | 26.989,59 |
| Dospjela potraživanja | 0,00 | 0,00 |

U izvanbilančnoj evidenciji IJF-a bila je evidentirana potencijalna obveza od 8.801,10 € po izdanim zadužnicama Carinske uprave RH za tiskanje i dostavu stručnog časopisa *Carinski vjesnik* u 2024. u iznosu 8.801,10 € s rokom dospijeća do 31. siječnja 2025. S obzirom da su časopisi isporučeni u roku, zadužnica je vraćena u veljači 2025.

U Zagrebu, 19. ožujka 2025.

Klasa: 400-01/25-01/05  
Urbroj: 251-733-02-25-1

|  |  |  |
| --- | --- | --- |
| Pripremila: |  | Za Institut za javne financije: |
| Natalija Špehar  voditeljica računovodstva |  | dr. sc. Vjekoslav Bratić  ravnatelj |